  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Можгаын выль нылпи поликлиникаез усьтӥзы. Эмъяськонниын карысь, озьы ик Можга ёросысь, кулэ дыръя Кизнер, Грак но Алнаш ёросъёсысь но, 17,5 сюрс пичи пациентъёсты эскерылозы. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. Выль эмъюртын участковой педиаторъёслы но сюбег ӧръя эмчиослы нимаз этаж висъязы, пинь эмъян ёзэт, профилактикая ёзэт вань. Юртлэн одӥг палзэ физиотерапилы висъязы. Эмъяськонние выль мебель но туала тӥрлык басьтӥзы, со пӧлын лыдпусо рентген но эксперт классъем УЗИ, кудӥныз сюлэмез эскерыны, эхо но нейросонография лэсьтыны луоз. Эмъюртлэн котькуд этажаз шудон интыос, нош кырын нылпиослы плдощадка лэсьтӥзы. Анай-атайёслы капчи мед луоз шуыса, пандусъёс но коляскаке пыронъёс, лифтъёс, коляска возёнъёс, нылпи сюдон висъетъёс радъязы. Удмуртиысь тазалыкез утёнъя министрлэсь ужзэ быдэсъясь Наталья Якимова верамъя поликлиникаын педиатръёс тырмыт луо, нош сюбег ӧръя эмчиос – хирург, травматолог, стоматолог но невролог – уг тырмо. Али целевой ординатураын нылпи стоматолог но гинеколог дышетскто. Соос Можга эмъяськонние ужаны вуоно арын вуозы. Тодэ вайытом, Можгаысь но Воткаысь эмъюртъёсты пуктон ужъёсты толшоре йылпумъязы. Воткаысь эмъяськонние эм тӥрлык пуктӥзы. Вотсалом, Удмуртиын 2023-тӥ арын вить амбулатория пуктозы. Ньыльзэ лэсьтон ужъёсты кутскизы ни. Тегъёс: эмъяськонниос лэсьтӥськон Тазалык Можга Удмуртия пиналъёс  